1. ปัจจัยความเสี่ยง

1.  ความเสี่ยงจากการถูกเพิกถอนใบอนุญาต

เนื่องจากการดำเนินกิจการให้กำจัดกากอุตสาหกรรมแบบที่เป็นอันตรายและไม่เป็นอันตราย
บริษัทจะต้องได้รับมติเห็นชอบในรายงานการศึกษาผลกระทบต่อสิ่งแวดล้อม ( EIA )
จากสำนักงานโยบายสิ่งแวดล้อมกระทรวงทรัพยากรธรรมชาติและสิ่งแวดล้อมและได้รับใบอนุญาตประกอบกิจการโรงงานลำดับที่
101 จากกรมโรงงานอุตสาหกรรม บริษัทอาจจะไม่สามารถดำเนินการต่อไปได้หาก EIA
หรือใบอนุญาตลำดับที่ 101
ได้ถูกเพิกถอนเนื่องจากการดำเนินงานไม่ผ่านมาตรฐานของทางราชการหรือการถูกร้องเรียนโดยชุมชนว่าทำให้สภาพแวดล้อมเสียหาย
ทั้งนี้บริษัทได้ตระหนักถึงความเสี่ยงดังกล่าวจึงได้กำหนดนโยบายและวิธีปฏิบัติในการป้องกันความเสี่ยงดังกล่าวไว้ดังนี้

1.  กำหนดนโยบายที่จะยึดมั่นและปฏิบัติตามมาตรการลดผลกระทบสิ่งแวดล้อมที่กำหนดไว้ในรายงานการศึกษาผลกระทบต่อสิ่งแวดล้อมอย่างเคร่งครัด

2.  กำหนดพื้นที่โครงการตั้งแต่การจัดหาเป็นพื้นที่อยู่ห่างไกลชุมชน 3 กิโลเมตร
    ไม่เคยมีประวัติน้ำท่วมในรอบ 100 ปีที่ผ่านมา

3.  ป้องกันมิให้แหล่งชุมชนได้ขยับตัวเข้ามาใกล้พื้นที่โครงการโดยการกำหนดที่ดินบริเวณรอบโครงการเพื่อเป็นการสร้างพื้นที่กันชน
    (Buffer Zone)

อย่างไรก็ตามในระยะที่ผ่านมา บริษัทไม่เคยได้รับการร้องเรียนจากมวลชน หรือ
ได้รับคำสั่งจากหน่วยงานราชการให้แก้ไขการดำเนินงานแต่อย่างใด

1.2 ความเสี่ยงจากอุบัติเหตุระหว่างการขนส่ง

เนื่องจากบริษัท ซึ่งเป็นผู้ให้บริการด้านการกำจัดกากอุตสาหกรรม
จะต้องเป็นผู้รับผิดชอบความเสียหาย
ตั้งแต่ได้รับมอบกากอุตสาหกรรมจากโรงงานลูกค้าจนถึงสิ้นสุดการขนส่งที่ศูนย์บำบัดกากอุตสาหกรรม
จังหวัดสระแก้ว
บริษัทจึงมีความเสี่ยงหากรถขนส่งกากอุตสาหกรรมของบริษัทหรือผู้ประกอบการขนส่งประสบอุบัติเหตุ
และมีการกระจายของสารเคมี (Chemical Spill)

ทั้งนี้บริษัทประมาณว่าหากมีอุบัติเหตุต่อการขนส่ง 1 ครั้ง จะมีค่าใช้จ่ายสำหรับว่าการบำบัดของเสีย
ณ ที่เกิดเหตุไม่เกิน 1 ล้านบาท ซึ่งบริษัทได้ทำประกันอุบัติภัยไว้แล้ว โดยมีวงเงินประกันถึง 5
ล้านบาทต่อเที่ยวการขนส่ง ซึ่งได้ครอบคลุมความเสียหายที่อาจเกิดขึ้นทุกอย่าง (All Risks) เช่น
ทรัพย์สิน บุคคลที่สาม และสถานที่ หากมีค่าเสียหายมากกว่า 5 ล้านบาท
บริษัทหรือผู้ประกอบการขนส่งจะต้องเป็นผู้รับชอบ ทั้งนี้ขึ้นอยู่กับผู้ใดเป็นเจ้าของรถขนส่ง นอกจากนี้
บริษัทยังได้มีการเริ่มติดตั้งเครื่องบันทึกการเดินทาง ( กล่องดำ )
ใช้ในการบันทึกเส้นทางและความเร็ว
เพื่อตรวจสอบการทำงานของพนักงานขับรถว่าปฏิบัติตามแนวทางของบริษัทเพื่อป้องกันอุบัติเหตุหรือไม่
และพนักงานขับรถขนส่งกากอุตสาหกรรมของบริษัทยังต้องได้รับใบอนุญาตขับรถประเภทที่ 4
สำหรับการขนส่งวัสดุอันตรายอีกด้วย นอกจากนี้บริษัทยังได้มีการอบรมคนขับรถอย่างสม่ำเสมอ

ตั้งแต่เปิดดำเนินการจนถึงปัจจุบัน
บริษัทยังไม่เคยได้รับอุบัติเหตุหรือมีการกระจายของสารเคมีระหว่างขนส่ง

1.3 ความเสี่ยงจากการพึ่งพิงผู้ประกอบการขนส่ง

ในการขนส่งกากอุตสาหกรรมให้แก่ลูกค้า ซึ่งเป็นส่วนสำคัญส่วนหนึ่งของการให้บริการของบริษัท
บริษัทจะใช้รถขนส่ง 2 ประเภทหลัก ได้แก่ รถขนส่งที่มีระบบไฮโดรลิคสำหรับยกถังบรรจุ และ
รถบรรทุกสิบล้อ ปัจจุบัน บริษัทมีรถขนส่งที่มีระบบไฮโดรลิค 1 คัน และทำสัญญาว่าจ้างระยะยาว อีก
9 คัน ส่วนรถบรรทุกสิบล้อ ปัจจุบันมีทั้งหมด 4 คัน จัดซื้อโดยการทำสัญญาลิสซิ่ง
นอกเหนือจากนี้บริษัทจะใช้บริการจากบริษัทรับขนส่งภายนอกเป็นหลัก
ทั้งนี้บริษัทได้ให้ความสำคัญกับการจัดหาผู้ประกอบการขนส่งเป็นอย่างมาก
โดยไม่ได้มีการพึ่งพิงผู้ประกอบการรายใดรายหนึ่งเป็นพิเศษ
และบริษัทได้มีใช้บริการผู้ประกอบการขนส่งมากกว่า 10 รายในปัจจุบัน
โดยบริษัทมีนโยบายที่จะเลือกใช้บริการผู้ประกอบการขนส่งที่มีข้อเสนอที่ดีและมีความน่าเชื่อถือในด้านประสิทธิภาพในการดำเนินการสูงสุดโดยทางบริษัทเป็นคนกำหนดราคากลางการขนส่งให้แก่บริษัทรับขนส่งในอัตราเท่ากันทุกบริษัท

1.4 ความเสี่ยงจากการแข่งขัน

ปัจจุบัน บริษัทมีคู่แข่งซึ่งได้รับใบอนุญาตการประกอบการเช่นเดียวกับบริษัทอยู่หนึ่งราย
ทั้งนี้คู่แข่งของบริษัทได้มีศูนย์บำบัดกากอุตสาหกรรมที่อยู่ใกล้กับนิคมอุตสาหกรรมบางแห่งมากกว่าศูนย์จังหวัดสระแก้วของบริษัทซึ่งอาจทำให้บริษัทมีต้นทุนในการขนส่งที่สูงกว่าคู่แข่งได้
อย่างไรก็ตาม จากความได้เปรียบในด้านขนาดของโครงการโดยบริษัทมีพื้นที่ใหญ่กว่าศูนย์ของคู่แข่ง
บริษัทจะมีต้นทุนโดยรวมที่ต่ำกว่าคู่แข่ง บริษัทจะสามารถใช้กลยุทธ์ทางราคา
เพื่อทำการช่วงชิงตลาดจากคู่แข่งของบริษัทได้

นอกจากนี้ เนื่องจากปริมาณกากอุตสาหกรรมที่ถูกส่งเข้าระบบได้เพิ่มขึ้นอย่างไรรวดเร็ว
อาจทำให้มีผู้สนใจเข้าสู่อุตสาหกรรมนี้ อย่างไรก็ตามปัจจัยในด้านการจัดหาที่ดินผืนใหญ่
ที่ได้รับการรับรองจาก EIA ยังเป็นข้อจำกัดที่สำคัญของการเกิดขึ้นของผู้ประกอบการรายใหม่

1.5 ความเสี่ยงจากการไม่ได้รับอนุมัติการรับรองมาตรฐานการจัดการด้านสิ่งแวดล้อม ( ISO
14001 )

ปัจจุบันบริษัทกำลังเตรียมการ เพื่อให้ได้การรับรองมาตรฐานการจัดการด้านสิ่งแวดล้อม หรือ ระบบ
ISO 14001 ซึ่งคาดว่าจะได้รับอนุมัติประมาณไตรมาส 3 ของปี 2548
หากบริษัทไม่ได้รับการรับรองมาตรฐาน ISO 14001
บริษัทอาจไม่สามารถได้รับความไว้วางใจจากลูกค้ารายใหม่บางรายได้
โดยเฉพาะลูกค้าที่ได้การรับรองมาตรฐาน ISO 14001 อย่างไรก็ดี
บริษัทมีการบำบัดกากอุตสาหกรรมเทียบเท่ากับมาตรฐานของ EU และสหรัฐอเมริกา
และบริษัทย่อยของบริษัทได้การรับรองมาตรฐาน ISO 14001 แล้ว
ดังนั้นบริษัทจึงเชื่อว่าบริษัทจะได้รับการรับรองมาตรฐานนี้ด้วยตามการคาดการณ์

1.6 ความเสี่ยงจากราคาน้ำมันที่อาจเพิ่มขึ้นในอนาคต

เนื่องจากราคาน้ำมันที่อาจเพิ่มขึ้นในอนาคตอาจทำให้บริษัทมีค่าใช้จ่ายในการขนส่งที่สูงขึ้น
อย่างไรก็ดี บริษัทมีนโยบายที่จะให้ลูกค้าเป็นผู้รับผิดชอบในส่วนของค่าขนส่ง
ดังนั้นบริษัทจะสามารถรักษาระดับของอัตรากำไรขั้นต้นไว้คงเดิม
เว้นแต่ลูกค้าที่มีการทำสัญญาระยะยาวกับบริษัทที่มีการตกลงราคาล่วงหน้า
ซึ่งทางบริษัทจะทำการหารือหรือตกลงแก้ไขสัญญาในส่วนของราคาต่อไป ณ
ปัจจุบันลูกค้าที่มีสัญญาระยะยาวกับบริษัทฯ คิดเป็น 6 % ของจำนวนลูกค้าทั้งหมด